49. schôdza NR SR - 1.deň - B. popoludní
Dátum: 2015-04-15
Poslanec: Zajac, Pavol (KDH)
Druh vystúpenia: Vystúpenie v rozprave

248. Vážený pán predseda Národnej rady, vážený pán minister, dámy a páni, už tri roky máme na Slovensku vládu jednej strany, SMER-u – SD. Tri roky ste mohli chrániť subdodávateľov pri verejnom obstarávaní. Nevedeli ste to, ale hlavne nechceli ste to. Lebo ak by ste to chceli, tak by ste prijali návrh zákona z dielne KDH o ochrane subdodávateľov pri verejnom obstarávaní. Mohli ste si ho osvojiť, vylepšiť a prísť s ním vy. Ale nestalo sa tak preto, lebo stačil jeden telefonát pána Širokého pánovi Ficovi, ktorý povedal, nič také ja nepotrebujem, ja nepotrebujem poriadok pri verejnom obstarávaní. Pri tom, aby peniaze, ktoré štát pravidelne platí vo verejnom obstarávaní aj firme Váhostav, aby to dostávali tí, ktorí skutočne tie stavebné práce vykonávajú. Drobní živnostníci a podnikatelia. Vy ste to odmietli, nechceli. Pán Široký má vo vláde svojich ministrov. V pléne Národnej rady strane SMER – SD svojich poslancov. Jeho dcéry sú asistentkami poslancov zo SMER-u a pán Fico je priateľ pána Širokého. Preto Fico a Široký, Váhostav a SMER je to isté. A preto som vám pripravil nové logo, ktoré sa volá Váhosmer – široká sociálna demokracia. (Rečník podržal na rečníckom pulte smerom k plénu hárok papiera s logom.) To ste vy. A teraz, keď prišli problémy po dvoch firmách, ktoré prešli reštrukturalizáciou, prešiel Doprastav, prešlo TSS Grade, potichučky ste si mysleli, že prejde aj reštrukturalizácia Váhostavu a tých živnostníkov vyplatia 15 percentami. Ozvala sa opozícia, médiá, živnostníci sa prestali báť a odrazu máte problém. Odrazu podľa vašich interných prieskumov vám začínajú klesať percentá. A teraz čo s tým urobiť? Hodiť to na predchádzajúcu vládu, na ministra Figeľa, očierňovať, vymyslieť slogan, čo to je, čo to vymyslel premiér? Kultúra podvodu, lacné diaľnice? Myslíte si, že týmto marketingovými heslami ohlúpnete národ? Vymysleli ste kultúru ohlupovania. Robíte z ľudí na Slovensku hlupákov. Vy, SMER – sociálna demokracia a Váhostav ste to isté (rečník nadvihol hárok papiera s logom), a preto Váhosmer – široká sociálna demokracia. Dámy a páni, dnešným dňom arogancia moci dosiahla u vás vrcholu. Opili ste sa z tej moci. Normálne ste sa z tej moci opili. Ale to sa stalo kedysi v noci dlhých nožov aj Vladimírovi Mečiarovi. Ste presne takí istí ako Vladimír Mečiar. Opili ste sa z moci. Pán Blaha, keď budete hľadať nejakého mečiarovca v tejto sále, tak jediný poslanec za HZDS, ktorý tu ešte teraz sedí, je váš kolega, ktorý sedí po vašej pravici, pán Jarjabek. (Potlesk.) A ešte jeden ústavný činiteľ je za HZDS, a to je pán Jasovský, predseda Najvyššieho kontrolného úradu, ktorý už tri roky presluhuje. A nie ste schopní zvoliť kandidáta opozície na tento post. Bojíte sa kontroly. Ste zúfalí, ste zbabelí, arogantní a po dnešku sa budete hanbiť, keď sa pozriete do zrkadla. Ste takí zbabelí a arogantní ako váš premiér, ktorý včera robil veľké ramená, čo všetko urobí a s čím všetkým príde. A večer nejaký návrh zákona aj stvoril. Dneska tu nebol schopný ani prísť. Hanbil sa tu prísť? Hanbil sa pozerať na fotky, na ktorých je s pánom Širokým? Váhosmer – široká sociálna demokracia. (Rečník nadvihol hárok papiera s logom a vzápätí ho položil na stôl.) Dámy a páni, keby aspoň to odôvodnenie na odvolanie Figeľa ste vedeli poriadne napísať. Preto som pri pánovi Čížovi reagoval, lebo okrem toho, čo tu je napísané, a prečítal, spomenul ešte jednu záležitosť, o ktorej hovoril aj Robert Fico, ale ja sa im budem postupne venovať, ale pán Číž ani nevie, o akú kauzu sa jedná. Tak keď chce tu hovoriť o nejakej kauze, nech si to najprv naštuduje, lebo keď sa ho spýtam, o akú firmu sa jednalo, nevie to ani povedať. V prvom rade ste napísali, to tu je napísané: "Ján Figeľ nesie priamu zodpovednosť za zrušenie PPP projektov pripravených predchádzajúcou vládou." Nieže pripravených. Boli podpísané PPP projekty. Prvá vláda Roberta Fica podpísala PPP projekty. Dokonca začali aj prípravné práce. Vie v tejto sále niekto, koľko sme ročne mali platiť za prvý, druhý a tretí balík? Druhý balík sa aj zrealizoval, to ste stihli. To sa už nedalo zastaviť. Za prvý, druhý a tretí balík, počúvajte dobre, sme mali platiť 30 rokov každý rok cez 700 miliónov eur, cez 700 miliónov eur ročne sme mali 30 rokov po sebe platiť, všetky vlády, ktoré by tu boli prišli. Pán Pellegrini bol ešte štátny tajomník na ministerstve financií, keď ministerstvo financií dalo vyhlásenie, že Slovenská republika nie je schopná splácať viacej ako 260 miliónov ročne za PPP projekty. Odpočítajte si od toho 130 miliónov, ktoré platíme za Pribinu a zostane 130 miliónov. Odkiaľ by sme nabrali 700 miliónov na splácanie tohto balíka? To sa už nikto z vás nepýta. Odkiaľ by sme zobrali? Rozvrátili by sme verejné financie? Skončili by sme ako Grécko? A keď niečo píšete, tak to napíšte poriadne! Zrušil PPP projekty. Viete, na tých PPP projektoch sa začalo po vašom podpise aj pracovať. Ale tie PPP projekty exspirovali. Viete, čo to znamená? To znamená, že tie firmy mali do určitého termínu doniesť bankové záruky. Mali doniesť bankové záruky, aby to mohli robiť, a ony ich nedoniesli. Tie zmluvy samé vypršali. Áno, Ján Figeľ už touto cestou nepokračoval. Nepokračoval, ale ony exspirovali, tie, ak chcete byť presní, a je to parlamentná tlač, mali by ste byť presní, tak snažte sa to takto písať. Ale kde je celý problém? Prečo taká nervozita, keď spomeniem koľkokrát, a to už aj v minulosti bolo, PPP, zrušené projekty. Nervozita obrovská poslancov SMER-u, ministrov, ktorí, predtým ministrami. Viete prečo? Pretože na tom jednom úseku na tuneli Višňové, kde sa vytendrovalo za 410 miliónov, štátna expertíza bola za 900, tak v PPP projekte len stavebné práce sme mali zaplatiť miliardu 150 miliónov. Ten rozdiel tých 700 miliónov niekomu veľmi chýba v kapse. Len za jeden úsek z toho PPP projektu bola úspora a je úspora po vytendrovaní 700 miliónov. To niekomu na účtoch chýba. Preto taká nervozita, keď to spomenieme. Preto ste si to tam dokonca dali. Preto má pravdu kolega Hlina, keď hovorí, že to dá zarámovať. Vy ste si to tam napísali, že predražené projekty, ktoré by nás priviedli na grécku cestu, rozvrátili by verejné financie. Figeľ v nich nepokračoval a vy ho za to idete odvolávať? Mimochodom, na tom úseku na tuneli Višňové minulého roku váš minister Počiatek podpísal zmluvu za tých 410 miliónov. Za nás sa spustil tender. On ho ukončil minulého roku. Podpísal zmluvu s treťou najlacnejšou ponukou za 410 miliónov a na otázku novinárov, keďže ju podpísal za 45 % oproti štátnej expertíze, na otázku novinárov, nie je to náhodou lacné, lacný tento tunel, nie je to lacná diaľnica?, odpovedal: Toto sú reálne ceny, reálne zmluvy, reálny dodávateľ. Takže keď váš minister podpisuje za 45 % expertnej ceny, je to reálna cena. Keď podpísal na Dubnej Skale Figeľ za 41 %, tak toto je lacná diaľnica. A ďalej píšete: "marketingovo tlačil na ich ceny, pričom podstatná časť pohľadávok vznikla na základe zle nastavených zmlúv". Ako sa dá marketingovo tlačiť? Ako sa dá marketingovo tlačiť na firmu, ktorá si vykalkuluje cenu a potom podpíše zmluvu? Ešte raz. Naozaj si myslíte, že Figeľ držal Širokému pištoľ pri hlave? Firma si to nakalkulovala, tak nech to láskavo zrealizuje. A zároveň, ak by platil zákon z dielne KDH o ochrane subdodávateľov, museli by tieto peniaze, ktoré štát pravidelne tejto firme, a platí jej 100 %, nie 15 %, 100 % z toho, čo si fakturuje, tak mala by platiť aj subdodávateľom. Peniaze a zdroje na to boli. Akurát že pravdepodobne tieto peniaze z Váhostavu kdesi odchádzali preč, sa kradli, tunelovali cez schránkové firmy a toto nech zistí prokuratúra a vyšetrovateľ. Pevne verím, že ešte na Slovensku aspoň oni dokážu nezávisle fungovať. Dámy a páni, skúsim vám vysvetliť rozdiel, lebo aj pán premiér Fico, aj pán minister Kaliňák tu spomínali, že my sme si dovolili odvolávať ministra Richtera za kauzu, ktorú spôsobil ako generálny tajomník strany SMER, keď odporúčal starostom firmu Star EU, alebo že sme dokonca jeho odvolávali pre kauzu emisie. Tak preto aj treba odvolať Figeľa. No vysvetlím vám dosť podstatný rozdiel v týchto prípadoch. Keď my sme odvolávali Richtera, keď my sme odvolávali Fica, tak to bolo za podozrenie z defraudácie, korupcie, klientelizmu. Zjednodušene po slovensky, za zlodejiny, za predraženia, ktoré naše verejné financie odlievali. A vy poviete, že idete odvolávať Figeľa za to, že usporil verejné financie? Veď to je čnosť. Veď keď sa mu podarilo v serióznej súťaži vytendrovať primeranú cenu, ktorá je porovnateľná s okolitými krajinami aj s krajinami v Európskej únii, dámy a páni, prečo sa má na Slovensku stavať dvojnásobne, trojnásobne drahšie ako v okolitých krajinách? Prečo obchvat Viedne stojí polovičku oproti tomu, ako to nachystalo ministerstvo dopravy, ako bude stáť obchvat Bratislavy? Máme tu hádam priemerné mzdy vyššie ako v Rakúsku? Máme priemerné mzdy vyššie ako v Nemecku? A tam sú diaľnice lacnejšie ako u nás na kilometer. Takže keď Figeľ sa snažil v serióznej súťaži vytendrovať primeranú cenu, porovnateľnú s európskymi peniazmi, tak to je čnosť, pretože tie ďalšie peniaze, ktoré usporil, mohli ísť na sociálne veci, dôchodcov, zdravotníctvo a ďalšie veci. Ale my sme odvolávali vašich ministrov za to, čo konali v neprospech verejných financií. Ak firma Star EU vyhrala 60 projektov zo 60 účastí, tak to je čo? Čo to je? Ako to nazvete? Veď aj malé deti tomu rozumejú. Keď cez emisie, cez schránkovú firmu v Spojených štátoch bolo odliate 70, kolegovia, pomôžte mi, tuším, že 70 miliónov, čo to je? Veď to je korupcia, zlodejina ako bič. Preto sme ich odvolávali, preto sme vyvodzovali politickú zodpovednosť. Ale vy asi toto nedokážete pochopiť, že to je obrovský rozdiel správať sa hospodárne, efektívne. Verejné financie sú naše spoločné peniaze. Už to konečne raz pochopte! To nie je o tom, že poďme stavať draho, aby sme si nabalili cez percentá vrecká. Ak na PPP projektoch ste nervózni, tak preto, že vám chýbajú tie peniaze na účtoch a vo vreckách mecenášom, ale je veľké podozrenie, že aj niektorým členom SMER-u. Dámy a páni, pán Juraj Široký, pán Výboh spolu s Robertom Ficom môžu odvolať Jána Figeľa z postu podpredsedu Národnej rady, ale ústa mu nezavrú. Zožerte si túto funkciu! Som veľmi rád, že okamžite klub KDH reagoval tým, že všetci funkcionári, ktorí sú zvolení v Národnej rade, položia túto funkciu. Chcem sa verejne poďakovať všetkým opozičným klubom, ktoré sa k nám pridali a stiahli svojich nominantov z parlamentných funkcií, takže ďakujem im veľmi pekne. Funkcia, post podpredsedu Národnej rady je na jednej strane výkonná, reprezentatívna. Som presvedčený, že Ján Figeľ v tejto funkcii bol excelentným podpredsedom Národnej rady, distingvovaným, diplomatickým. Robil túto funkciu najlepšie, ako vedel. Vzorne reprezentoval Národnú radu, ale aj Slovenskú republiku. Myslím si, že ste dneska urobili alebo urobíte jednu veľkú chybu, ktorú budete ešte ľutovať. Ale ešte raz. Arogancia moci. To, že ste sa opili z tej moci, dneska dosiahlo vrchol. Budete sa za to hanbiť. (Potlesk.)